歸鴈
作者：鮑溶
朝代：唐

paragraphs: 南國春早煖，渚蒲正月生。
東風吹鴈心，上下和樂聲。
繞水半空去，拂雲偕相迎。
如防失羣怨，預有侵夜驚。
渺邈天外影，支離塞中鶯。
自顧摧頹羽，偏感南北情。
乍甘煙霧勞，不顧龍沙榮。
雖樂未歸意，終不能自鳴。
喜去春月滿，歸來秋風清。
啼餘碧窗夢，望斷陰山行。
不及瑤𥯅燕，寄身金宮楹。